Oikeusministeriö

Viite 	Lausuntopyyntönne

Asia	KANSAINVÄLISEN JÄRJESTÄYTYNEEN RIKOLLISUUDEN VASTAISEN YHDISTYNEIDEN KANSAKUNTIEN YLEISSOPIMUKSEN LISÄPÖYTÄKIRJOJEN RATIFIOINTIA KOSKEVA LAUSUNTOPYYNTÖ

Pyydettynä lausuntona sosiaali- ja terveysministeriö esittää seuraavaa:

Kuten lausuntopyynnössäkin todetaan oikeusministeriön työryhmämietinnössä on käsitelty lisäpöytäkirjojen suhdetta Suomen lainsäädäntöön. Ko. työryhmän työn aikana sosiaali- ja terveysministeriö asetti selvityshenkilöksi oikeustieteen tohtori Sami Mahkosen selvittämään sosiaali- ja terveydenhuollon alueen muutostarpeita lisäpöytäkirjojen ratifiointia silmälläpitäen.

Raportissa  ehdotetaan mm.  edunvalvojan tai tukihenkilön määräämistä ihmiskaupan uhrille,  moniammatillisen  yhteistyön  järjestämistä ja uhrien tukemista erityispalvelujen avulla.

Mahkonen toteaa raportissaan: Ratifioinnin valmistelua silmällä pidettäessä on merkille pantavaa, että kansainvälisiin sopimuksiin liittyvät velvoitteet kohdistuvat rikosoikeudelliseen normitukseen ja sen uudistamiseen. Sosiaali- ja terveydenhuollollisia ulottuvuuksia korostavat artiklat ovat poikkeuksetta tarveharkinnaisuudesta lähteviä. Suomalainen lainsäädäntö täyttää kaikki informaatio-, asumis-, sosiaali- ja terveyspalveluita koskevat, tarveharkinnaisuuden edellyttämät, vähimmäiskriteerit. Siksi STM:n puolella ei ole ratifiointia ajatellen pienintäkään painetta lähteä uudistamaan kansallista normitusta.

Edellistä laajemmin ihmiskaupan vastustamiseksi  tarvittavia  toimenpiteitä on pohdittu kuluvan vuoden helmikuun lopussa valmistuneessa ulkoasianministeriön työryhmän ehdotuksessa kansalliseksi  toimintasuunnitelmaksi. Se  sisältää vastuutahoittain nimettyjä yksilöityjä toimenpide-ehdotuksia, jotka  sosiaali- ja terveysministeriön  näkemyksen mukaan  käytännössä  toteutettuina merkitsisivät olennaista parannusta nykytilanteeseen ja  vastaisivat myös lausunnolla olevan lisäpöytäkirjan  vaatimuksia.

Siksi sosiaali- ja terveysministeriö kiirehtiikin  edellä mainitun työryhmän ehdotuksen hyväksymistä  eri osapuolia velvoittavaksi kansalliseksi toimintasuunnitelmaksi ja sen sisältämien toimenpide-ehdotusten  konkretisointia ja toteuttamista. Koska viranomaisten lisäksi myös  kansalaisjärjestöillä lienee kiinnostusta  ko. asiaa kohtaan, tulisi  tämä resurssi hyödyntää lausuntokierroksella ja  toimintasuunnitelman  toteuttamista  ohjaavan työryhmän kokoonpanossa.  

Sosiaali- ja terveysministeriön  käsityksen mukaan ihmiskauppaa  koskevan ns. Palermon sopimuksen ja sen lisäpöytäkirjan kansalliset  toimenpiteet tulisi koordinoida  myös äskettäin hyväksytyn  Euroopan neuvoston  ihmiskauppasopimuksen kanssa.

Ihmiskauppaa koskeva lisäpöytäkirja
Artikla 6 kohta 3

Suomessa sosiaali- ja terveydenhuollon palvelut ovat kuntien järjestämisvastuulla. Kunnat järjestävät palvelut pääsääntöisesti oman kuntansa asukkaille. Kotikuntaa vailla olevat henkilöt ovat oikeutettuja sosiaali- ja terveydenhuollon palveluihin vain välittömän avun tarpeen osalta.

Suomen hallituksen ihmiskaupan vastaisen toimintasuunnitelmaehdotuksen mukaan tavoitteeksi on asetettu, että ihmiskaupan uhrit saisivat palveluja riippumatta siitä, onko heillä kotikuntaa Suomessa vai ei. Mikäli halutaan, että ihmiskaupan uhrit, joilla ei ole kotikuntaa, ovat laajemmin kuin välittömän avun osalta sosiaali- ja terveydenhuollon palvelujen piirissä, niin tältä osin lainsäädännön muutoksia tarvitaan. Lisäpöytäkirja voitaneen kuitenkin ratifioida, koska 6 artiklan 3 kohta edellyttää vain sopimusvaltion harkitsevan sellaisten toimenpiteiden  täytäntöönpanoa, joilla autetaan ihmiskaupan uhreja toipumaan. 

Sosiaali- ja terveysministeriö on eri yhteyksissä esittänyt, että vailla kotikuntaa olevien ihmiskaupan uhrien palvelujen rahoitus tulee integroida turvapaikanhakijoiden ja tilapäistä suojelua saavien vastaavaan järjestelmään ja siten työministeriön hallinnonalalle. Useamman toisiaan muistuttavan järjestelmän luominen valtionhallintoon ei ole tarkoituksenmukaista. Rahoitusta koskeva asia ei ole vielä ratkaistu.

Maahanmuuttajien salakuljetuksen kieltämistä koskeva lisäpöytäkirja

Tässä lisäpöytäkirjassa ei ole suoraan sosiaali- ja terveysministeriön toimialaan liittyviä artikloja, koska artiklassa 16 olevat suojelu- ja avustustoimenpiteet koskevat ensisijaisesti ihmissalakuljetuksen kohteena olleiden fyysisen turvallisuuden takaamista.

Kansliapäällikkö 	Markku Lehto

Ylitarkastaja		Ari-Pekka Ollila